
PANEVĖŽIO LOPŠELIO-DARŽELIO „PASAKA“
IKIMOKYKLINIO IR PRIEŠMOKYKLINIO UGDYMO VAIKŲ
PASIEKIMŲ IR PAŽANGOS VERTINIMO TVARKOS APRAŠAS

I SKYRIUS
BENDROSIOS NUOSTATOS

1. Panevėžio lopšelio-darželio „Pasaka“ ikimokyklinio ir priešmokyklinio ugdymo vaikų pasiekimų ir pažangos vertinimo tvarkos aprašas (toliau – Aprašas) nustato vaikų ugdymosi pasiekimų ir individualios pažangos vertinimo tikslą, uždavinius, principus, vertinimo organizavimą, informacijos fiksavimą, naudojimą, saugojimą, atsakomybes ir tėvų (globėjų, rūpintojų) informavimą Panevėžio lopšelyje-darželyje „Pasaka“ (toliau – Lopšelis-darželis).
2. Aprašas parengtas vadovaujantis Lietuvos Respublikos švietimo įstatymu, Ikimokyklinio ugdymo programos gairėmis, patvirtintomis Lietuvos Respublikos švietimo, mokslo ir sporto ministro 2023 m. rugsėjo 4 d. įsakymu Nr. V-1142 „Dėl Ikimokyklinio ugdymo programos gairių patvirtinimo“ (su vėlesniais pakeitimais), Priešmokyklinio ugdymo bendrąja programa, patvirtinta Lietuvos Respublikos švietimo, mokslo ir sporto ministro 2022 m. rugpjūčio 24 d. įsakymu Nr. V-1269 „Dėl Priešmokyklinio, pradinio, pagrindinio ir vidurinio ugdymo bendrųjų programų patvirtinimo“ (su vėlesniais pakeitimais), Panevėžio lopšelio-darželio „Pasaka“ ikimokyklinio ugdymo programa ir kitais galiojančiais teisės aktais.
3. Aprašu vadovaujasi ikimokyklinio ir priešmokyklinio ugdymo mokytojai, meninio ugdymo ir neformaliojo švietimo mokytojai, švietimo pagalbos specialistai, Lopšelio-darželio administracija ir kiti vaiko ugdyme dalyvaujantys darbuotojai.
4. Apraše vartojamos sąvokos suprantamos taip, kaip jos apibrėžtos Lietuvos Respublikos švietimo įstatyme, Ikimokyklinio ugdymo programos gairėse, Priešmokyklinio ugdymo bendrojoje programoje ir kituose švietimą reglamentuojančiuose teisės aktuose.
5. Vaiko ugdymosi pasiekimai – ugdymosi procese įgytos vertybinės nuostatos, žinios, supratimas ir gebėjimai, atsiskleidžiantys vaiko veikloje ir jos rezultatuose.
6. Individuali pažanga – per tam tikrą laiką įvykęs vaiko pasiekimų pokytis, nustatomas lyginant dabartinius vaiko pasiekimus su ankstesniais jo paties pasiekimais.
7. Formuojamasis vertinimas – nuolatinis vertinimas ugdymo proceso metu, skirtas vaiko ugdymuisi palaikyti, grįžtamajam ryšiui teikti ir tolesniems ugdymosi žingsniams planuoti.
8. Apibendrinamasis vertinimas – tam tikro ugdymosi laikotarpio pabaigoje atliekamas sukauptos informacijos apibendrinimas, nusakantis vaiko pasiekimus, pažangą, stiprybes ir tolesnio ugdymosi kryptis.
II SKYRIUS
VERTINIMO TIKSLAS, UŽDAVINIAI IR PRINCIPAI

9. Vertinimo tikslas – pažinti kiekvieną vaiką ir padėti jam sėkmingai ugdytis, laiku atpažįstant jo stiprybes, individualius ugdymosi poreikius bei pažangą, teikiant prasmingą grįžtamąjį ryšį ir planuojant tolesnį ugdymą.
10. Vertinimo uždaviniai:
10.1. pažinti vaiko individualias galias, patirtį, interesus, ugdymosi tempą, stiprybes ir poreikius;
10.2. nuosekliai stebėti ir fiksuoti vaiko pasiekimus bei individualią pažangą;
10.3. numatyti vaikui prasmingus, pasiekiamus ir pakankamai iššūkių keliančius tolesnius ugdymosi žingsnius;
10.4. personalizuoti ugdymą, pritaikyti metodus, priemones, aplinką ir, kai reikia, organizuoti švietimo pagalbą;
10.5. teikti vaikui jo amžių, raidą ir komunikavimo galimybes atitinkantį grįžtamąjį ryšį, skatinti refleksiją ir įsivertinimą;
10.6. informuoti tėvus (globėjus, rūpintojus) apie vaiko pasiekimus, pažangą, kylančius sunkumus, pagalbos galimybes ir bendrus susitarimus;
10.7. vertinimo duomenimis grįsti ugdymo planavimą, ugdymo proceso kokybės analizę ir pedagogų profesinę refleksiją.
10.8. Vertinant vadovaujamasi šiais principais:
10.9. vaiko gerovės ir orumo – vertinimas padeda vaikui augti, stiprina jo pasitikėjimą savimi ir nesukelia žeminimo, baimės ar konkurencijos;
10.10. individualumo ir pažangos – atsižvelgiama į vaiko raidos ypatumus, patirtį, ugdymosi tempą ir poreikius; vaikas lyginamas tik su ankstesniais savo pasiekimais, o ne su kitais vaikais;
10.11. visuminio ir integralaus vertinimo – vertinami įvairiose kasdienėse situacijose atsiskleidžiantys tarpusavyje susiję vaiko pasiekimai;
10.12. pozityvumo – pirmiausia įvardijamos stiprybės, pastangos ir pažanga, o sunkumai aptariami kartu numatant realią pagalbą;
10.13. įtraukties ir universalaus dizaino mokymuisi – vaikui sudaromos įvairios ir jam prieinamos galimybės parodyti, ką jis žino, supranta ir geba;
10.14. autentiškumo ir pagrįstumo – išvados grindžiamos ilgalaikiu stebėjimu, įvairiais informacijos šaltiniais ir realiose veiklose surinktais pasiekimų įrodymais;
10.15. bendradarbiavimo – vertinime pagal kompetenciją dalyvauja vaikas, jo šeima, mokytojai ir švietimo pagalbos specialistai;
10.16. konfidencialumo ir etiškumo – informacija tvarkoma atsakingai, laikantis asmens duomenų apsaugos reikalavimų.

III SKYRIUS
IKIMOKYKLINIO IR PRIEŠMOKYKLINIO UGDYMO VERTINIMO PAGRINDAI

11. Ikimokyklinio ugdymo vaikų pasiekimai ir pažanga vertinami pagal Lopšelio-darželio ikimokyklinio ugdymo programoje ir Ikimokyklinio ugdymo programos gairėse apibrėžtas 18 pasiekimų sričių bei pasiekimų žingsnius. Pasiekimų žingsniai yra gairės vaiko ūgčiai atpažinti ir ugdymui planuoti, o ne vaiko priskyrimo kategorijai ar diagnozavimo priemonė.
12. Ikimokyklinio ugdymo vertinime atsižvelgiama į septynias Lopšelio-darželio ikimokyklinio ugdymo programoje auginamas vaiko galias: pasitikintis, besirūpinantis savimi ir kitais, jautrus kultūrinei ir socialinei įvairovei, lanksčiai mąstantis, komunikabilus, kūrybingas ir sėkmingai besimokantis, bei į jų raišką kasdienėje veikloje. Vertinant vadovaujamasi Lopšelio-darželio ikimokyklinio ugdymo programoje nustatytais galimų ryšių tarp vaiko galių, ugdymosi sričių ir pasiekimų sričių principais.
13. Priešmokyklinio ugdymo vaikų pasiekimai ir pažanga vertinami pagal Priešmokyklinio ugdymo bendrojoje programoje apibrėžtas šešias ugdymosi sritis, septynias kompetencijas ir pasiekimų požymius.
14. Priešmokyklinio ugdymo pasiekimai vertinami trimis lygiais: iki pagrindinio, pagrindiniu ir virš pagrindinio. Pasiekimų lygiai taikomi kaip gairės vaiko pažangai atpažinti ir tolesniam ugdymui planuoti; jie nėra pažymiai ir nenaudojami vaikams tarpusavyje lyginti.
15. Ikimokyklinio ugdymo pasiekimų žingsniai ir priešmokyklinio ugdymo pasiekimų lygiai tarpusavyje netapatinami ir mechaniškai nekonvertuojami.
16. Vaiko, turinčio specialiųjų ugdymosi poreikių, pasiekimai vertinami atsižvelgiant į jo individualias galimybes, ugdymosi poreikius, švietimo pagalbos specialistų rekomendacijas ir individualiame ugdymo plane, jeigu jis parengtas, numatytus tikslus. Prireikus pritaikomi informacijos pateikimo, vaiko atsako, veiklos atlikimo ir vertinimo būdai, priemonės, laikas bei aplinka.
IV SKYRIUS
VERTINIMO ETAPAI IR ORGANIZAVIMAS

17. Vaiko pasiekimų ir pažangos vertinimas apima pradinį situacijos įvertinimą, nuolatinį formuojamąjį vertinimą, vaiko įsivertinimą, tarpinį ir galutinį (apibendrinamąjį) vertinimą.
18. Pradinis situacijos įvertinimas atliekamas mokslo metų pradžioje, vaikui adaptavusis grupėje, paprastai iki spalio 31 d. Vaikui pradėjus lankyti Lopšelį-darželį mokslo metų eigoje, pradinis vertinimas atliekamas per 4–6 savaites nuo lankymo pradžios. Vertinimo paskirtis – pažinti vaiką, nustatyti jo stiprybes, ugdymosi poreikius ir artimiausius ugdymosi žingsnius.
19. Formuojamasis vertinimas vyksta nuolat kasdienio ugdymo proceso metu. Mokytojas stebi, kaip vaikas įsitraukia į veiklą, žaidžia, tyrinėja, komunikuoja, bendradarbiauja, sprendžia problemas, kuria, veikia savarankiškai, panaudoja patirtį ir reflektuoja; teikia savalaikį grįžtamąjį ryšį ir pagal surinktą informaciją koreguoja ugdymą.
20. Tarpinis vertinimas paprastai atliekamas sausio–vasario mėnesiais. Jo paskirtis – apibendrinti vaiko pažangą nuo mokslo metų pradžios, įvertinti taikytų ugdymo būdų ir pagalbos veiksmingumą, prireikus koreguoti tikslus, ugdymo planą ar pagalbos teikimą. Priešmokykliniame ugdyme išsamus tarpinis vertinimas gali būti atliekamas pagal poreikį, jeigu nuolatinio formuojamojo vertinimo informacijos pakanka ugdymui planuoti.
21. Galutinis (apibendrinamasis) vertinimas atliekamas gegužės mėnesį arba vaikui baigiant atitinkamą programą. Apibendrinami vaiko pasiekimai, per laikotarpį padaryta pažanga, stiprybės, sritys, kuriose reikia tolesnio palaikymo, ir rekomenduojami tolesni ugdymosi žingsniai.
22. Priešmokyklinio ugdymo programos baigimo vertinimo informacija naudojama ugdymosi tęstinumui užtikrinti ir perduodama kitai ugdymo pakopai teisės aktų nustatyta tvarka, laikantis duomenų kiekio mažinimo ir konfidencialumo principų.
23. Vaiko įsivertinimas vyksta nuolat jam suprantamais, žaismingais ir prieinamais būdais. Vaikui padedama įvardyti arba kitu būdu parodyti, kas pavyko, kas buvo sunku, ką jis išmoko, kaip jautėsi, kokios pagalbos reikėjo ir ką norėtų išbandyti toliau.
24. Vertinimo išvada formuluojama aprašomuoju būdu: konkrečiai įvardijamos vaiko stiprybės, pastebėta pažanga ir jos įrodymai, tobulintinos sritys bei numatomi tolesni ugdymosi žingsniai. Vengiama apibendrinančių etikečių, neaiškių vertinimų ir vien neigiamų teiginių.

V SKYRIUS
VERTINIMO METODAI IR PASIEKIMŲ ĮRODYMAI

25. Vertinant taikomi įvairūs metodai ir informacijos šaltiniai:
26. ilgalaikis vaiko stebėjimas natūraliose kasdienėse, žaidimo, projektinėse ir specialiai sukurtose ugdymosi situacijose;
27. pokalbiai su vaiku, jo refleksija ir įsivertinimas;
28. vaiko kalbos, veiklos proceso, kūrybinių darbų, tyrinėjimų, projektų ir kitų rezultatų analizė;
29. tikslingai atrinktos nuotraukos, garso ar vaizdo įrašai, vaiko pasisakymų ir veiklos epizodų aprašymai;
30. pokalbiai su tėvais (globėjais, rūpintojais), kitais mokytojais ir švietimo pagalbos specialistais;
31. Nacionalinės švietimo agentūros rekomenduojamos pasiekimų stebėjimo, pažangos sekimo ir refleksijos priemonės bei kitos pedagogų pagrįstai pasirinktos priemonės.
32. Pasiekimų įrodymai renkami tikslingai, proporcingai ir tik tiek, kiek būtina vaiko pažangai pagrįsti bei tolesniam ugdymui planuoti. Vienas pavienis vaiko veiklos epizodas nėra pakankamas pagrindas apibendrinamajai išvadai.
33. Vaikui sudaromos sąlygos parodyti pasiekimus įvairiais būdais – kalba, gestais, judesiu, veiksmu, piešiniu, konstrukcija, muzika, skaitmenine ar kita jam prieinama raiška.
VI SKYRIUS
VERTINIMO INFORMACIJOS FIKSAVIMAS, NAUDOJIMAS IR SAUGOJIMAS

34. Informacija apie vaiko ugdymosi pasiekimus, individualią pažangą, stiprybes, ugdymosi poreikius ir numatomus tolesnius ugdymosi žingsnius fiksuojama elektroniniame dienyne „Mūsų darželis“ ir (ar) kitose Lopšelio-darželio patvirtintose, valdomose bei asmens duomenų apsaugos reikalavimus atitinkančiose skaitmeninėse aplinkose. Vertinimo informacija negali būti kaupiama ir saugoma darbuotojų asmeninėse paskyrose, asmeninėse duomenų saugyklose, neapsaugotose laikmenose ar kituose Lopšelio-darželio nepatvirtintuose įrenginiuose ir informacinėse sistemose.
35. Elektroniniame dienyne fiksuojami pradinis, tarpinis, kai jis atliekamas, ir galutinis vertinimai bei ugdymui reikšmingi formuojamojo vertinimo pastebėjimai. Papildomi pasiekimų įrodymai ir darbo medžiaga gali būti tvarkomi kitose Lopšelio-darželio patvirtintose skaitmeninėse aplinkose. Įrašai turi būti konkretūs, etiški, suprantami tėvams (globėjams, rūpintojams) ir orientuoti į pažangą bei tolesnius žingsnius.
36. Tikslingai atrinkti vaiko darbai ir kiti materialūs pasiekimų įrodymai gali būti kaupiami vaiko darbų aplanke, jeigu toks aplankas naudojamas grupėje. Aplankas nėra privalomas vertinimo duomenų dublikatas; į jį atrenkami tik vaiko pažangą prasmingai iliustruojantys pavyzdžiai, įtraukiant patį vaiką.
37. Vertinimo informacija naudojama individualiam ir grupės ugdymui planuoti, ugdymo turiniui, metodams ir aplinkai pritaikyti, švietimo pagalbai numatyti, ugdymosi tęstinumui užtikrinti, pedagogų profesinei refleksijai ir bendradarbiavimui su šeima.
38. Jeigu vertinant išryškėja nuolatiniai ugdymosi sunkumai, didelis mokymosi potencialas ar papildomos pagalbos poreikis, grupės mokytojas bendradarbiauja su tėvais (globėjais, rūpintojais), švietimo pagalbos specialistais ir Vaiko gerovės komisija, o prireikus – su Panevėžio pedagogine-psichologine tarnyba ar kitomis institucijomis teisės aktų nustatyta tvarka.
39. Elektroniniame dienyne ir kitose Lopšelio-darželio patvirtintose skaitmeninėse aplinkose esantys vertinimo duomenys tvarkomi ir saugomi pagal teisės aktus, Lopšelio-darželio dokumentacijos planą, asmens duomenų apsaugos dokumentus ir naudojamų informacinių sistemų tvarkas. Pasibaigus mokslo metams vertinimo informacija papildomai nespausdinama ir be pagrindo nedubliuojama kitose skaitmeninėse laikmenose.
40. Popieriniame vaiko darbų aplanke esantys vaiko darbai mokslo metų ar programos pabaigoje perduodami tėvams (globėjams, rūpintojams), išskyrus dokumentus, kurių saugojimą nustato teisės aktai ar Lopšelio-darželio dokumentacijos planas.

VII SKYRIUS
BENDRADARBIAVIMAS IR INFORMAVIMAS

41. Vertinimo procese pagal savo kompetenciją dalyvauja vaikas, jo tėvai (globėjai, rūpintojai), grupės mokytojai, kiti vaiką ugdantys mokytojai ir švietimo pagalbos specialistai.
42. Vaiko pasiekimai ir pažanga su tėvais (globėjais, rūpintojais) individualiai aptariami ne rečiau kaip du kartus per mokslo metus ir papildomai pagal poreikį. Informacija teikiama individualių pokalbių metu ir elektroniniame dienyne; bendruose susirinkimuose konkretaus vaiko duomenys neaptariami.
43. Tėvams (globėjams, rūpintojams) pateikiama aiški ir konkreti informacija apie vaiko stiprybes, pasiekimus, pažangą, kylančius sunkumus, numatomą pagalbą ir būdus, kuriais šeima gali prisidėti prie vaiko ugdymosi. Susitariama dėl bendrų, realistiškų tolesnių veiksmų.
44. Tėvai (globėjai, rūpintojai) skatinami teikti pedagogams reikšmingą informaciją apie vaiko interesus, patirtis, elgesį ir gebėjimų raišką šeimoje. Ši informacija vertinama kartu su kitais pasiekimų įrodymais.
45. Vertinimo rezultatai, neatskleidžiant vaikų asmens duomenų, gali būti apibendrinami Mokytojų tarybos, Vaiko gerovės komisijos posėdžiuose ir naudojami Lopšelio-darželio ugdymo kokybei analizuoti bei tobulinti.
VIII SKYRIUS
ATSAKOMYBĖ IR DUOMENŲ APSAUGA

46. Už sistemingą vaiko pasiekimų ir pažangos stebėjimą, vertinimo informacijos apibendrinimą, fiksavimą elektroniniame dienyne ir tėvų (globėjų, rūpintojų) informavimą atsako grupės ikimokyklinio ar priešmokyklinio ugdymo mokytojas.
47. Kiti vaiką ugdantys mokytojai ir švietimo pagalbos specialistai pagal kompetenciją stebi vaiko pažangą, teikia grupės mokytojui vertinimui reikšmingą informaciją, dalyvauja aptariant pasiekimus ir numatant pagalbą.
48. Direktoriaus pavaduotojas ugdymui koordinuoja vertinimo procesą, teikia metodinę pagalbą pedagogams, stebi susitarimų laikymąsi ir vertinimo tęstinumą tarp ugdymo pakopų. Lopšelio-darželio administracija užtikrina elektroninio dienyno ir kitų patvirtintų skaitmeninių aplinkų naudojimo sąlygas bei vertinimo informacijos apsaugą.
49. Vaiko pasiekimų ir pažangos vertinimo informacija yra konfidenciali. Prieiga prie jos suteikiama tik vaiką ugdantiems darbuotojams, vaiko tėvams (globėjams, rūpintojams) ir kitiems teisę ją gauti turintiems asmenims.
50. Nuotraukos, garso ir vaizdo įrašai kaip pasiekimų įrodymai tvarkomi laikantis asmens duomenų apsaugos reikalavimų, naudojami tik aiškiai apibrėžtu ugdymo ir vertinimo tikslu ir neteikiami tretiesiems asmenims be teisėto pagrindo.

IX SKYRIUS
BAIGIAMOSIOS NUOSTATOS

51. Aprašas įsigalioja nuo jo patvirtinimo dienos.
52. Aprašas skelbiamas Lopšelio-darželio interneto svetainėje ir (ar) kitose įstaigos naudojamose informavimo priemonėse.
53. Aprašas peržiūrimas pasikeitus vertinimą reglamentuojantiems teisės aktams, ugdymo programoms, elektroninio dienyno funkcionalumui ar Lopšelio-darželio susitarimams.
54. Aprašas keičiamas, papildomas arba pripažįstamas netekusiu galios Lopšelio-darželio direktoriaus įsakymu.

SUDERINTA
Panevėžio lopšelio-darželio „Pasaka“
Mokytojų tarybos 2026 m. gegužės 21 d.
posėdžio protokoliniu nutarimu (protokolas Nr. 5)





Panevėžio lopšelio-darželio „Pasaka“
ikimokyklinio ir priešmokyklinio ugdymo vaikų
pasiekimų ir pažangos vertinimo tvarkos aprašo
1 priedas

VERTINIMO ETAPŲ IR ATSAKOMYBIŲ SUVESTINĖ
	Etapas
	Laikas / dažnumas
	Paskirtis
	Atsakingi dalyviai
	Fiksavimas / forma

	Pradinis situacijos įvertinimas
	Iki spalio 31 d. arba per 4–6 savaites nuo lankymo pradžios
	Pažinti vaiką, įvardyti stiprybes ir poreikius, numatyti artimiausius žingsnius
	Grupės mokytojas, bendradarbiaudamas su šeima ir specialistais
	Elektroninis dienynas „Mūsų darželis“

	Formuojamasis vertinimas
	Nuolat
	Stebėti pažangą, teikti grįžtamąjį ryšį, koreguoti ugdymą
	Visi vaiką ugdantys mokytojai ir specialistai pagal kompetenciją
	Reikšmingi pastebėjimai elektroniniame dienyne; tikslingi įrodymai

	Vaiko įsivertinimas
	Nuolat, po vaikui reikšmingų veiklų ir patirčių
	Padėti vaikui pažinti save kaip besimokantį ir numatyti kitą žingsnį
	Vaikas, padedamas mokytojo
	Žodinė, vaizdinė, simbolinė, judesio ar kita vaikui prieinama raiška

	Tarpinis vertinimas
	Sausio–vasario mėn.; priešmokykliniame ugdyme – pagal poreikį
	Apibendrinti pažangą, įvertinti pagalbos veiksmingumą, koreguoti ugdymą
	Grupės mokytojas, prireikus – specialistai
	Elektroninis dienynas „Mūsų darželis“

	Galutinis (apibendrinamasis) vertinimas
	Gegužės mėn. arba baigiant programą
	Apibendrinti pasiekimus, pažangą ir tolesnio ugdymosi kryptis
	Grupės mokytojas, bendradarbiaudamas su kitais ugdytojais
	Elektroninis dienynas „Mūsų darželis“

	Individualus aptarimas su šeima
	Ne rečiau kaip 2 kartus per mokslo metus ir pagal poreikį
	Suderinti požiūrį į vaiko pažangą, pagalbą ir bendrus veiksmus
	Grupės mokytojas; prireikus – specialistai
	Individualus pokalbis ir (ar) elektroninis dienynas




Panevėžio lopšelio-darželio „Pasaka“
ikimokyklinio ir priešmokyklinio ugdymo vaikų
pasiekimų ir pažangos vertinimo tvarkos aprašo
2 priedas

VAIKŲ PASIEKIMŲ IR PAŽANGOS VERTINIMO
PRAKTINĖS REKOMENDACIJOS MOKYTOJAMS

1. PAGRINDINĖ VERTINIMO ĮRAŠO LOGIKA

Vertinimo įrašas turi padėti atsakyti ne į klausimą „Ar vaikas geras?“, o į klausimus „Ką vaikas jau geba?“, „Kokia pažanga pastebėta?“ ir „Koks artimiausias tolesnis žingsnis?“. Rekomenduojama vadovautis keturių dalių seka: situacija – konkretus vaiko veiksmas – pasiekimas ar pažanga – tolesnis ugdymosi žingsnis.

	Įrašo dalis
	Klausimas mokytojui
	Pavyzdys

	1. Situacija
	Kada ir kokioje veikloje stebėjau vaiką?
	Konstruodamas tiltą iš kaladėlių...

	2. Vaiko veiksmas
	Ką konkrečiai vaikas pasakė, padarė ar parodė?
	...išbandė tris statymo būdus, pastebėjo, kad pagrindas per siauras, ir jį paplatino.

	3. Pasiekimas / pažanga
	Ką šis elgesys parodo? Kuo jis skiriasi nuo ankstesnio?
	Išliko veikloje iki rezultato, pats keitė sprendimą ir paaiškino pasirinkimą draugui.

	4. Tolesnis žingsnis
	Kokią kitą patirtį, klausimą ar pagalbą pasiūlysiu?
	Bus skatinamas prieš konstruodamas numatyti planą ir jį pavaizduoti.



2. TINKAMŲ IR NETINKAMŲ FORMULUOČIŲ PAVYZDŽIAI

	Vengtina formuluotė
	Tinkamesnė formuluotė
	Kodėl tinkamesnė

	Domėjosi veikla. Sekėsi gerai.
	Tyrinėdamas, kurie daiktai skęsta, o kurie plūduriuoja, Jokūbas savarankiškai iškėlė spėjimą apie keturis daiktus ir po bandymo paaiškino, kodėl du jo spėjimai nepasitvirtino.
	Įvardijama situacija, konkretus veiksmas, mąstymas ir mokymasis iš bandymo.

	Labai gabi, puikiai kalba.
	Pasakodama apie savaitgalį, Emilija nuosekliai išdėstė įvykius ir vartojo žodžius „pirmiausia“, „vėliau“, „paskui“. Palyginti su mokslo metų pradžia, jos pasakojimai tapo išsamesni.
	Vengiama etiketės, parodomas gebėjimas ir jo pokytis.

	Nemoka skaičiuoti.
	Suskaičiuoja šešis daiktus, tačiau lygindamas dvi grupes dar ne visada nustato, kurioje daiktų daugiau. Toliau mokysis poruoti daiktus ir vartoti sąvokas „daugiau“, „mažiau“, „po lygiai“.
	Nurodoma, ką vaikas jau geba, kur jam sunku ir ko mokysis toliau.

	Neklauso, trukdo kitiems.
	Bendro pokalbio metu Domui sudėtinga išlaukti savo eilės. Naudodamasis vizualia „mano eilė“ kortele du kartus palaukė, kol draugas baigs kalbėti. Toliau bus nuosekliai taikoma ta pati atrama.
	Aprašomas stebimas elgesys, pažanga ir konkreti pagalba.

	Nenori piešti.
	Rūta nesirenka piešimo pieštukais, tačiau noriai kuria dažais, kempinėle ir spaudais, komentuoja pasirinktas spalvas. Jai bus siūlomos įvairios raiškos priemonės ir pamažu plečiama patirtis.
	Atskleidžiamas vaiko pasirinkimas ir sudaromos alternatyvios galimybės.

	Užduoties neatliko.
	Matas iš dviejų paveikslėlių pasirinko norimą veiklą, savarankiškai įdėjo tris dėlionės detales ir kortele paprašė pagalbos. Veikloje išbuvo apie penkias minutes.
	Vertinamas vaikui prieinamas atsako būdas ir realiai parodytas gebėjimas.



3. VERTINIMO ETAPŲ ĮRAŠŲ PAVYZDŽIAI

	Vertinimo etapas
	Pavyzdinė formuluotė

	Pradinis situacijos įvertinimas – ikimokyklinis ugdymas
	Adaptacijos laikotarpiu Austėja noriai tyrinėja grupės aplinką, renkasi vaidmenų žaidimus, bendrauja trumpais sakiniais. Į bendrą veiklą įsitraukia stebėdama kitus, o naujoje situacijoje ieško mokytojo palaikymo. Artimiausiu laikotarpiu bus sudaromos mažos grupelės bendriems žaidimo sumanymams plėtoti ir skatinama žodžiais tartis dėl vaidmenų.

	Pradinis situacijos įvertinimas – priešmokyklinis ugdymas
	Mokslo metų pradžioje Benas geba papasakoti trumpą patirtį, suskaičiuoja iki dešimties, atpažįsta kelias raides ir noriai tyrinėja gamtos objektus. Ilgesnėje bendroje veikloje jam dar reikia priminimo sugrįžti prie užduoties. Bus siūlomi trumpi, aiškios sekos iššūkiai ir vizualus veiklos planas.

	Formuojamasis vertinimas
	Gamindama vaisių salotas Liepa pati pasiūlė vaisius suskirstyti pagal spalvą, suskaičiavo kiekvienos grupės vaisius ir pastebėjo, kurios spalvos vaisių daugiausia. Mokytojo paklausta paaiškino savo grupavimo būdą. Kitoje veikloje bus kviečiama sugalvoti dar vieną grupavimo požymį.

	Tarpinis vertinimas
	Nuo mokslo metų pradžios Nojus dažniau pats kreipiasi į bendraamžius ir įsitraukia į bendrą konstravimo žaidimą. Naudodamasis susitarimų paveikslėliais geba pasidalyti priemonėmis ir trumpai palaukti eilės. Spontaniškose konfliktinėse situacijose dar reikalinga suaugusiojo pagalba įvardyti problemą ir pasiūlyti sprendimą.

	Galutinis vertinimas – ikimokyklinis ugdymas
	Per metus Ugnė tapo drąsesnė kalbėdama grupėje, nuosekliau pasakoja apie patirtis, užduoda klausimus ir paaiškina savo sumanymus. Savarankiškai pasirenka priemones kūrybinei veiklai, planuoja kelis veiksmus ir aptaria rezultatą. Toliau svarbu plėsti pasakojimo žodyną ir skatinti kurti ilgesnes istorijas.

	Galutinis vertinimas – priešmokyklinis ugdymas
	Tadas pasiekė pagrindinį lygį daugumoje stebėtų kalbinio ir matematinio ugdymo pasiekimų. Jis supranta žodines instrukcijas, paaiškina paprastą sprendimo eigą, skaičiuoja ir lygina kiekius kasdienėse situacijose. Rašydamas ir atlikdamas smulkiosios motorikos veiklas greičiau pavargsta, todėl rekomenduojama toliau stiprinti rankos judesių tikslumą, taikant trumpas ir įvairias veiklas.



4. VAIKO ĮSIVERTINIMO BŪDAI

Įsivertinimas nėra vien šypsenėlės pasirinkimas. Mokytojas kaitalioja būdus, parenka juos pagal vaiko amžių, komunikavimo galimybes ir veiklos pobūdį. Vaikas gali atsakyti žodžiu, gestu, simboliu, judesiu, piešiniu, nuotrauka ar kitu jam prieinamu būdu.

	Vaikų grupė / situacija
	Galimi būdai
	Mokytojo klausimai

	Ankstyvasis amžius
	Dviejų emocijų paveikslėliai; patikusios veiklos ar priemonės pasirinkimas; parodymas gestu; savo nuotraukos pasirinkimas.
	„Parodyk, kas tau patiko.“ „Kurį bandei pats?“ „Ar nori dar kartą?“

	3–4 metų vaikai
	„Emocijų debesėlis“; spalvos pasirinkimas; „Man pavyko / dar bandau“ kortelės; patikusio darbo ar nuotraukos pasirinkimas.
	„Kas pavyko?“ „Kas buvo sunku?“ „Kas tau padėjo?“

	5–6 metų vaikai
	„Pasiekimų medis“; refleksijos ratas; nuotraukų aptarimas; „Ką žinojau – ką sužinojau“; vieno tolesnio tikslo pasirinkimas.
	„Kuo šiandien didžiuojiesi?“ „Ką darei, kai nepavyko?“ „Ką kitą kartą pabandysi kitaip?“

	Priešmokyklinis ugdymas
	Trumpa žodinė ar piešiniu išreikšta refleksija; darbo pavyzdžio pasirinkimas ir paaiškinimas; poros grįžtamasis ryšys; asmeninis kitas žingsnis.
	„Kaip žinai, kad tau pavyko?“ „Kokią strategiją pasirinkai?“ „Ko dar norėtum išmokti?“

	Vaikas, turintis komunikavimo sunkumų
	Pasirinkimas iš dviejų simbolių; komunikacijos kortelės; žvilgsnio kryptis; gestas; daikto ar nuotraukos pasirinkimas; alternatyvioji komunikacija.
	Trumpi klausimai ir pakankamas laukimo laikas: „Pavyko?“ „Pagalbos?“ „Dar kartą?“



5. PASIEKIMŲ ĮRODYMŲ ATRANKA

	Tinkamas pasiekimų įrodymas
	Ko vengti

	Trumpas stebėjimo aprašymas, kuriame užfiksuoti konkretūs vaiko veiksmai ar žodžiai.
	Bendrų teiginių be situacijos ir įrodymo: „viską moka“, „nesistengia“, „silpnas“.

	Vaiko darbas su data ir trumpu vaiko ar mokytojo komentaru, paaiškinančiu, ką darbas parodo.
	Didelio vienodų darbų kiekio vien todėl, kad jie buvo atlikti.

	Tikslingai atrinkta nuotrauka ar trumpas įrašas, parodantis procesą, strategiją, bendradarbiavimą ar pažangą.
	Nuotraukų kaupimo be aiškaus vertinimo tikslo arba jų laikymo asmeniniuose įrenginiuose.

	Kelių skirtingų situacijų duomenys, patvirtinantys besiformuojantį gebėjimą.
	Išvados apie pasiekimų lygį pagal vieną atsitiktinį epizodą ar vieną užduotį.

	Vaiko įsivertinimas ar komentaras, padedantis suprasti jo mąstymą ir patirtį.
	Vien mokytojo nuomonės, neatsižvelgiant į vaiko perspektyvą.



6. ARTIMIAUSIO TOLESNIO ŽINGSNIO FORMULAVIMAS

Tolesnis žingsnis turi būti konkretus, realistiškas, susietas su pastebėtu pasiekimu ir įgyvendinamas kasdienėje veikloje. Geras tolesnis žingsnis nusako ne vien tai, ką vaikas „turės mokėti“, bet ir kokias sąlygas sudarys mokytojas.

	Pastebėjimas
	Tolesnis ugdymosi žingsnis

	Vaikas suskaičiuoja daiktus, bet dar sunkiai palygina dvi grupes.
	Kasdienėse žaidybinėse situacijose lygins dvi daiktų grupes poruodamas daiktus ir vartos sąvokas „daugiau“, „mažiau“, „po lygiai“.

	Kuria trumpą pasakojimą, tačiau įvykiai išdėstomi nenuosekliai.
	Remdamasis 3–4 paveikslėlių seka kurs pasakojimą, vartodamas žodžius „pirmiausia“, „paskui“, „galiausiai“.

	Konflikto metu kreipiasi į suaugusįjį, bet pats nepasiūlo sprendimo.
	Su mokytojo klausimais įvardys problemą ir iš dviejų galimų sprendimų pasirinks vieną; vėliau bus skatinamas pasiūlyti savo sprendimą.

	Naujose veiklose laukia išsamios suaugusiojo pagalbos.
	Naudodamasis dviejų ar trijų žingsnių vaizdiniu planu savarankiškai pradės veiklą ir pažymės atliktus žingsnius.

	Greitai atsisako, kai pirmasis būdas nepavyksta.
	Tyrinėjimo ir konstravimo situacijose bus skatinamas įvardyti, kas nepavyko, ir išbandyti bent dar vieną būdą.



7. VERTINIMAS, KAI VAIKAS TURI SPECIALIŲJŲ UGDYMOSI POREIKIŲ

Vertinama ta pati vaiko pažangos kryptis, tačiau sudaromos jam prieinamos sąlygos parodyti pasiekimus. Atsižvelgiama į individualius tikslus, švietimo pagalbos specialistų rekomendacijas, naudojamas komunikavimo ir sensorines priemones. Svarbu atskirti, ko vaikas nesupranta ar dar negeba, nuo to, ko negali parodyti įprastu būdu.

	Situacija
	Pritaikymas
	Vertinimo įrašo pavyzdys

	Vaikas nekalba arba kalba labai mažai.
	Leisti rinktis simbolį, paveikslėlį, daiktą; atsakyti gestu, žvilgsniu ar alternatyviosios komunikacijos priemone.
	Iš trijų paveikslėlių pasirinko gyvūną, apie kurį norėjo sužinoti, ir simboliais „didelis“, „vanduo“ parodė du jo požymius.

	Vaikui sunku išlaikyti dėmesį.
	Sutrumpinti veiklą, skaidyti ją į aiškius žingsnius, naudoti vizualų planą, numatyti judesio ar sensorinę pertrauką.
	Pagal trijų žingsnių planą savarankiškai atliko pirmus du veiksmus; po judesio pertraukos grįžo ir užbaigė veiklą su žodiniu priminimu.

	Vaikui sunku veikti grupėje.
	Pradėti nuo veiklos poroje ar mažoje grupėje, aiškiai paskirstyti vaidmenis, naudoti laukimo ir eilės simbolius.
	Žaisdamas poroje pagal „mano eilė – tavo eilė“ kortelę keturis kartus apsikeitė detalėmis su draugu.

	Vaikas jautrus triukšmui ar kitoms sensorinėms sąlygoms.
	Pasiūlyti ramesnę vietą, ausines, alternatyvias medžiagas ar kitą atlikimo laiką.
	Ramesnėje vietoje išklausė pasakojimą ir sudėliojo keturių įvykių seką, ją paaiškino paveikslėliais.



8. IKIMOKYKLINIO UGDYMO PASIEKIMŲ SRIČIŲ ATMINTINĖ

Ikimokykliniame ugdyme vertinama pažanga 18 pasiekimų sričių. Sritys grupuojamos pagal penkias ugdymosi sritis, tačiau kasdienėje veikloje jos atsiskleidžia integraliai – viena veikla gali suteikti informacijos apie kelias pasiekimų sritis.

	Ugdymosi sritis
	Pasiekimų sritys

	Mūsų sveikata ir gerovė
	Kasdienio gyvenimo įgūdžiai; fizinis aktyvumas.

	Aš ir bendruomenė
	Emocijų suvokimas ir raiška; savireguliacija ir savikontrolė; savivoka ir savigarba; santykiai su suaugusiaisiais ir bendraamžiais.

	Aš kalbų pasaulyje
	Kalbų supratimas; kalbinė raiška.

	Tyrinėju ir pažįstu aplinką
	Aplinkos pažinimas; matematinis mąstymas; skaitmeninis sumanumas; tyrinėjimas; problemų sprendimas.

	Kuriu ir išreiškiu
	Estetinis suvokimas; meninė raiška; kūrybiškumas; gebėjimas žaisti; mokėjimas mokytis.



9. MOKYTOJO ĮSIVERTINIMO KONTROLINIAI KLAUSIMAI

1. Ar įvardijau konkretų vaiko veiksmą, pasakymą arba sukurtą rezultatą?
1. Ar mano išvada pagrįsta daugiau nei vienu stebėjimu ir skirtingomis situacijomis?
1. Ar dabartinius vaiko pasiekimus lyginu su ankstesniais jo paties pasiekimais, o ne su kitais vaikais?
1. Ar įraše pirmiausia matomos vaiko stiprybės, pastangos ir pažanga?
1. Ar vengiu etikečių, diagnozių, neaiškių žodžių „gerai“, „blogai“, „silpnai“, „normaliai“?
1. Ar atsižvelgiau į vaiko kalbą, kultūrinę patirtį, specialiuosius ugdymosi poreikius ir jam prieinamus raiškos būdus?
1. Ar numatytas tolesnis žingsnis yra konkretus ir įgyvendinamas kasdienėje veikloje?
1. Ar aišku, kokias sąlygas, priemones ar pagalbą suteiks mokytojas?
1. Ar vaiko perspektyva ir įsivertinimas buvo išgirsti ar parodyti jam prieinamu būdu?
1. Ar įraše nėra perteklinių, vertinimo tikslui nereikalingų asmens duomenų?

10. TRUMPA FORMULĖ KASDIENEI PRAKTIKAI

Geras vertinimo įrašas = konkretus faktas + vaiko pažanga + artimiausias žingsnis + mokytojo numatoma pagalba.
Jeigu iš įrašo neaišku, ką vaikas konkrečiai padarė ir ką mokytojas darys toliau, įrašą reikia patikslinti.

_________________________
1

1  

 PATVIRTINTA   Panevėžio lopšelio - darželio „Pasaka“   direktoriaus 2026 m.  rugpjūčio 24   d.   įsakymu Nr. V - 76 ____  

  PANEVĖŽIO LOPŠELIO - DARŽELIO „PASAKA“   IKIMOKYKLINIO IR PRIEŠMOKYKLINIO UGDYMO VAIKŲ   PASIEKIMŲ IR PAŽANGOS VERTINIMO TVARKOS APRAŠAS     I SKYRIUS   BENDROSIOS NUOSTATOS     1.   Panevėžio lopšelio - darželio „Pasaka“ ikimokyklinio ir priešmokyklinio ugdymo vaikų  pasiekimų ir pažangos vertinimo tvarkos aprašas (toliau  –   Aprašas) nustato vaikų ugdymosi  pasiekimų ir individualios pažangos vertinimo tikslą, uždavinius, principus, vertin imo organizavimą,  informacijos fiksavimą, naudojimą, saugojimą, atsakomybes ir tėvų (globėjų, rūpintojų) informavimą  Panevėžio lopšelyje - darželyje „Pasaka“ (toliau  –   Lopšelis - darželis).   2.   Aprašas parengtas vadovaujantis Lietuvos Respublikos švietimo įstatymu, Ikimokyklinio  ugdymo programos gairėmis, patvirtintomis Lietuvos Respublikos švietimo, mokslo ir sporto  ministro 2023 m. rugsėjo 4 d. įsakymu Nr. V - 1142 „Dėl Ikimokyklinio ugdymo progr amos gairių  patvirtinimo“ (su vėlesniais pakeitimais), Priešmokyklinio ugdymo bendrąja programa, patvirtinta  Lietuvos Respublikos švietimo, mokslo ir sporto ministro 2022 m. rugpjūčio 24 d. įsakymu Nr. V - 1269 „Dėl Priešmokyklinio, pradinio, pagrindinio ir  vidurinio ugdymo bendrųjų programų  patvirtinimo“ (su vėlesniais pakeitimais), Panevėžio lopšelio - darželio „Pasaka“ ikimokyklinio  ugdymo programa ir kitais galiojančiais teisės aktais.   3.   Aprašu vadovaujasi ikimokyklinio ir priešmokyklinio ugdymo mokytojai, meninio  ugdymo ir neformaliojo švietimo mokytojai, švietimo pagalbos specialistai, Lopšelio - darželio  administracija ir kiti vaiko ugdyme dalyvaujantys darbuotojai.   4.   Apraše vartojamos sąvokos suprantamos taip, kaip jos apibrėžtos Lietuvos Respublikos  švietimo įstatyme, Ikimokyklinio ugdymo programos gairėse, Priešmokyklinio ugdymo bendrojoje  programoje ir kituose švietimą reglamentuojančiuose teisės aktuose.   5.   Vaiko ugdymosi pasiekimai  –   ugdymosi procese įgytos vertybinės nuostatos, žinios,  supratimas ir gebėjimai, atsiskleidžiantys vaiko veikloje ir jos rezultatuose.   6.   Individuali pažanga  –   per tam tikrą laiką įvykęs vaiko pasiekimų pokytis, nustatomas  lyginant dabartinius vaiko pasiekimus su ankstesniais jo paties pasiekimais.   7.   Formuojamasis vertinimas  –   nuolatinis vertinimas ugdymo proceso metu, skirtas vaiko  ugdymuisi palaikyti, grįžtamajam ryšiui teikti ir tolesniems ugdymosi žingsniams planuoti.   8.   Apibendrinamasis vertinimas  –   tam tikro ugdymosi laikotarpio pabaigoje atliekamas  sukauptos informacijos apibendrinimas, nusakantis vaiko pasiekimus, pažangą, stiprybes ir tolesnio  ugdymosi kryptis.   II SKYRIUS   VERTINIMO TIKSLAS, UŽDAVINIAI IR PRINCIPAI     9.   Vertinimo tikslas  –   pažinti kiekvieną vaiką ir padėti jam sėkmingai ugdytis, laiku  atpažįstant jo stiprybes, individualius ugdymosi poreikius bei pažangą, teikiant prasmingą grįžtamąjį  ryšį ir planuojant tolesnį ugdymą.   10.   Vertinimo uždaviniai:   10.1.   pažinti vaiko individualias galias, patirtį, interesus, ugdymosi tempą, stiprybes ir  poreikius;   10.2.   nuosekliai stebėti ir fiksuoti vaiko pasiekimus bei individualią pažangą;   10.3.   numatyti vaikui prasmingus, pasiekiamus ir pakankamai iššūkių keliančius tolesnius  ugdymosi žingsnius;  

